Sel aastal välja antud umbes 20 000
ID-kaarti ei saa mitmel pool kasutada, kuna ettevõtted ja asutused ei ole teinud
vastavaid seadistusi.
Näiteks ei ole seni võimalik siseneda Eesti Energia e-teenindusse, EMT iseteenindusse ega kodakondsus- ja migratsiooniametisse, kirjutas Eesti Päevaleht Online.
Probleemi uue ID-kaardiga avastas tehnokratt Peeter Marvet, kes vahetas jaanuaris oma vana ja kulunud kaardi uue vastu välja ning soovis sellega tulusid deklareerida. Marvet ei olnudki niivõrd pahane selle üle, et kaarti kasutada ei saa, kuivõrd seetõttu, et asutused ise probleemist ei teadnudki.
"Ainult maksuamet teadis, et selline viga on, ja nüüdseks on nad selle ka parandanud. Teiste reaktsioonikiirus ei ole küll märkimisväärne olnud," sõnas Marvet.
Sertifitseerimiskeskuse turundusjuht Andres Aarma selgitas, et aasta alguses
muutis keskus ID-kaartide ja sertifikaatide kehtivusaega viie aasta peale ning
käivitas seetõttu n-ö uue sertifitseerija. Varem kehtis kaart kümme ja
sertifikaat kolm aastat, mis põhjustas segadust.